Domus de Janas (domo editora)

Sa Domus de Janas est una domo editora sarda, cun sede in Sestu.

 Istòria 
Fundada in su 2000 dae Pàule Pillonca, chi est istadu fintzas su primu diretore editoriale suo, at publicadu medas òperas ligadas a s'identidade, a sa limba, a sa cultura, a sa literadura e a s'istòria de sa Sardigna. 

Intre sas publicatziones suas, gràtzias fintzas a su traballu de Pillonca, bi sunt medas testos dedicados a sos poetas a bolu, cun sas collanas "A Lughe 'e Luna" e "Subra su Palcu" e a sa poesia sarda in generale, cun sas collanas "Poetas" e "Sa Musa". In prus, tenet fintzas collanas ligadas a s'istòria sarda e a sas tradutziones in sardu.

Sa Domus de Janas pùblicat fintzas Làcanas, unu bimestrale in duas limbas (sardu e italianu) chi chistionat de argumentos medas semper ligados a sa Sardigna (crònaca, traditziones, ambiente, poesia, teatru, coghina, literadura, arte, artesania, meighina, erbas e àteru) e chi tenet fintzas una versione in lìnia, Làcanas.it, e una webtv, LàcanasTV.

Faghet fintzas consulèntzias e progetos in contu de identidade, limba e cantu populare, e pro custa resone est istada mutida pro creare e amministrare su museu de sa poesia a bolu de Silanos chi in sas salas suas impreat meda de su materiale collidu dae sa domo editora in prus de 50 annos de traballu de Pàule Pillonca, de su fìgiu Fàbiu e de sos àteros chi ant sighidu cun s'òpera sua.

 Artìculos ligados 

 Pàule Pillonca
Làcanas

 Riferimentos 

 Ligàmenes esternos 





Categoria:Editores
Categoria:Sardigna
Categoria:Cultura sarda
Categoria:Literadura sarda